Digitalna valuta bitcoin u četvrtak je prvi puta prekoračila razinu od 7000 dolara a od početka godine njezina je vrijednost više nego usedmerostručena.

Vrijednost bitcoina vrtoglavo raste proteklih mjeseci i samo u prošlih sedam tjedana više je nego udvostručena.

U četvrtak je na tržištu Bitstamp u Luxembourgu dosegnula čak 7.066,44 dolara, prenosi Reuters.

Najnoviji uzlet potaknula je vijest objavljena ovog tjedna da se najveći operater tržišta financijskih izvedenica u svijetu CME Group sprema uvesti terminske ugovore u bitcoinima.

Ako se uzme u obzir današnji skok, agregatna je vrijednost bitcoina, odnosno njegova cijena pomnožena s brojem bitcoina u opticaju, premašila 117 milijardi dolara, navodi se na internetskoj stranici Coinmarketcap.

Agregatna vrijednost svih svjetskih kriptovaluta iznosi rekordnih više od 190 milijardi dolara, napominju na Coinmarketcapu.